### Resumé

Teknik & Miljø har været i dialog med Mølholm Skole og skolebestyrelse om trafikforholdene ved skolen, og er enige om at foreslå en forsøgsordning med en hjertezone. Udvalget bedes tage stilling til, om prøvehandlingen skal gennemføres.

### Sagsfremstilling

De seneste to år har Vejle Kommune med succes etableret hjertezoner ved tre skoler. En hjertezone er et område omkring en skole, hvor bilkørsel begrænses i morgentimerne for at skabe tryggere forhold for gående og cyklende elever. Konceptet blev i de tidligere udført forsøg først afprøvet som prøvehandlinger, der siden blev gjort permanente.

Efter dialog med Mølholm Skole om trafikforholdene ved skolen er både skolen/skolebestyrelsen og Teknik & Miljø enige om at foreslå en forsøgsordning med en hjertezone. Skolen oplever i dag udfordringer med meget gennemkørende biltrafik på de centrale veje nærmest skolen, og trafik fra forældre der afleverer deres børn i bil ved skolen. Den megen trafik skaber utryghed nærmest skolen, særligt for de elever der går/cykler til skole.

Der er skitseret et forslag til udformning af hjertezonen ved Mølholm Skole, som indebærer følgende tiltag:

* Indkørselsforbud på Badevænget på hverdage fra kl. 7.30-8.15. Beboer- og arbejdskørsel undtages.
* Indkørselsforbud på Tankegangen på hverdage fra kl. 7.30-8.15. Kørsel med elever til centerklasser samt beboer- og arbejdskørsel undtages.
* Indkørselsforbud på Peder Nielsen mellem Paula Holm og Hesselager på hverdage fra kl. 7.30-8.15. Beboer- og arbejdskørsel undtages.
* Indkørselsforbud på [adresse] mellem Nøddevænget og [adresse] på hverdage fra kl. 7.30-8.15. Kørsel med bus, elever til centerklasser samt beboer- og arbejdskørsel undtages.
* Standsningsforbud på Nøddevænget på hverdage fra kl. 7.30-8.15.

Forslaget er skitseret på vedlagte oversigtskort.

Ud over de trafikale tiltag vil prøvehandlingen blive understøttet af en kampagne- og kommunikationsindsats samt nudgingtiltag.

Det foreslås, at prøveperioden løber fra august til oktober 2025, med en evaluering i oktober 2025. Alternativt kan forsøget igangsættes i foråret 2026. Evalueringen vil omfatte målinger af cykel- og biltrafik omkring skolen, en transportvaneundersøgelse blandt elever samt en tilfredshedsundersøgelse blandt forældre, borgere og øvrige interessenter. Målet er at vurdere, om en hjertezone kan øge trygheden og få flere børn til at gå og cykle til skole.

### Klima og resiliensvurdering

Projektet vil få flere børn til at gå og cykle i skole, og dermed bidrage til målene om grøn mobilitet opstillet i [adresse] og i det grønne visionstillæg til Mobilitetsplan 2018-2030.

### Sagens videre forløb

Sagen skal alene behandles i Teknisk Udvalg.

### Historik

#### Teknik- og Miljødirektøren indstiller, den 3. juni 2025, punkt 105:

**at** hjertezoneprojektet ved Mølholm Skole igangsættes, som en prøvehandling.

#### Beslutning fra Teknisk Udvalg, den 3. juni 2025, punkt 105:

Godkendt med bemærkning om at indkørselsforbuddet starter efter Nøddevænget.

Tejs Jensen og Victor Nissen stemte imod. Tejs Jensen ønsker sagen løftet til byrådet.

Christian Lauridsen var fraværende.

**Administrativ tilføjelse**

Tilføjet 4. juni 2025

Kortbilag i overensstemmelse med udvalgets beslutning om ændret zonestart tilføjet.

####

#### Beslutning fra Økonomiudvalget, den 16. juni 2025, punkt 167:

Et flertal bestående af Aksel Søndergaard, Alvin Toft, Øystein Paulsen, Freddy Kristensen og Albert Clausen anbefalede Teknisk udvalgs beslutning. Tejs Jensen stemte imod. Johan Frandsen tog forbehold for sin stillingtagen til byrådets behandling af sagen.

Fraværende: Conny Kristensen og Victor Nissen.

### Beslutning

Rune Bønnelykke stillede på vegne af Dansk Folkeparti følgende ændringsforslag:

*”Sagen returneres til Teknisk Udvalg for en fornyet behandling med fokus på:*

*1.Udredning af alternative trafikløsninger, herunder justering af sikaner og etablering af oplyst fodgængerfelt ved Mølholm Skole.*

*2.Supplerende drøftelse med Mølholmskolen og lokale brugere om prøvezonens omfang og varighed.*

*3.En kortfattet sammenstilling af mindst to alternative scenarier, før endelig beslutning træffes i Byrådet.”*

For ændringsforslaget stemte et mindretal på 4 medlemmer: Tejs Jensen, Johan Frandsen, Winni Madsen, og Amanda Rasmussen.

Imod ændringsforslaget stemte et flertal på 26 medlemmer: Aksel Søndergaard, Christine Bach, Merete Schmidt, Alvin Toft, Jack Møller, Yrsa Olsen, Nicklas Schmidt, Tage Rasmussen, Øvli Vestergaard, Kenny Andersen, Mike Iversen, Troels Petersen, Majken Mathiasen, Bjarne Olsen, Palle Jeppesen, Claus Lassen, Cirkeline Frandsen, Freddy Kristensen, Albert Clausen, Christian Lauridsen, Jack Olesen, Helle Christensen, Charlotte Jørgensen, Conny Kristensen, Sine Thorsen og Joakim Thorsen.

Ændringsforslaget er hermed bortfaldet.

For hovedforslaget stemte et flertal på 26 medlemmer: Aksel Søndergaard, Christine Bach, Merete Schmidt, Alvin Toft, Jack Møller, Yrsa Olsen, Nicklas Schmidt, Tage Rasmussen, Øvli Vestergaard, Kenny Andersen, Mike Iversen, Troels Petersen, Majken Mathiasen, Bjarne Olsen, Palle Jeppesen, Claus Lassen, Cirkeline Frandsen, Freddy Kristensen, Albert Clausen, Christian Lauridsen, Jack Olesen, Helle Christensen, Charlotte Jørgensen, Conny Kristensen, Sine Thorsen og Joakim Thorsen.

Imod hovedforslaget stemte et mindretal på 4 medlemmer:  Tejs Jensen, Johan Frandsen, Winni Madsen, Amanda Rasmussen.

Fraværende: Mikkel Kristiansen, i stedet mødte Joakim Thorsen.

Fraværende: Victor Nissen, i stedet mødte Tage Rasmussen.

Fraværende: Rosa Mathiesen, i stedet mødte Winni Madsen.

Fraværende: Øystein Paulsen.